Návrh ROZHODNUTIE RADY ktorým sa ustanovuje pozícia, ktorá sa má prijať v mene Európskej únie v súvislosti s navrhovanou zmenou a doplnením prílohy III k Rotterdamskému dohovoru /* COM/2012/0753 final - 2012/0347 (NLE) */





DÔVODOVÁ SPRÁVA 1. KONTEXT NÁVRHU V marci 1998 boli pod záštitou Organizácie OSN pre výživu a poľnohospodárstvo (FAO) a Programu OSN pre životné prostredie (UNEP) uzavreté rokovania o Dohovore o udeľovaní predbežného súhlasu po predchádzajúcom schválení (PIC) pre niektoré nebezpečné chemické látky a pesticídy v medzinárodnom obchode. Dohovor bol postúpený na podpis v rámci ministerskej diplomatickej konferencie, ktorá sa konala v septembri 1998 v Rotterdame. Spoločenstvo ho podpísalo 11. septembra 1998. Rotterdamský dohovor predstavuje významný pokrok v medzinárodnej regulácii určitých nebezpečných chemických látok vrátane pesticídov. Jeho cieľom je podporovať spoločnú zodpovednosť a vzájomné úsilie zmluvných strán v medzinárodnom obchode s takýmito chemickými látkami s cieľom chrániť zdravie ľudí a životné prostredie pred potenciálnymi škodlivými vplyvmi a prispieť k ich používaniu, ktoré nepoškodzuje životné prostredie. Únia vykonáva dohovor prostredníctvom nariadenia Európskeho parlamentu a Rady (ES) č. 689/2008 zo 17. júna 2008 o vývoze a dovoze nebezpečných chemikálií[1]. Svojím rozhodnutím 2006/730/ES z 25. septembra 2006[2] schválila Rada dohovor v mene Európskeho spoločenstva. Dohovor nadobudol platnosť 24. februára 2004. Šieste zasadnutie konferencie zmluvných strán (COP6) sa bude konať od 28. apríla do 11. mája 2013 v Ženeve. Zmluvnými stranami dohovoru sú Únia a 26 členských štátov. Na základe odporúčaní Revízneho výboru pre chemikálie (CRC), pomocného orgánu pod dohľadom konferencie zmluvných strán (COP), sa očakáva, že sa rozhodne o zaradení ďalších chemických látok do postupu PIC ich doplnením do prílohy III k dohovoru. Chemické látky, ktoré výbor CRC odporučil zaradiť do prílohy III k Rotterdamskému dohovoru, menovite azinfos-metyl, chryzotilový azbest, komerčné zmesi oktabrómdifenyléteru, pentabrómdifenyléter a jeho komerčné zmesi, kyselina heptadekafluóroktán-1-sulfónová, perfluóroktánsulfonáty, perfluóroktánsulfonamidy a perfluóroktánsulfonyly a kvapalné prípravky (emulgovateľný koncentrát a rozpustný koncentrát) s obsahom parakvat-dichloridu na úrovni alebo nad úrovňou 276 g/l, čo predstavuje koncentráciu parakvat iónov 200 g/l alebo vyššiu, sú už predmetom obmedzenia vývozu podľa práva Únie, ktoré sú podobné obmedzeniam podľa dohovoru. Komisia preto navrhuje Rade, aby sa na zasadnutí COP6 rozhodla v mene Únie podporiť zmenu a doplnenie prílohy III k dohovoru. 2012/0347 (NLE) Návrh ROZHODNUTIE RADY ktorým sa ustanovuje pozícia, ktorá sa má prijať v mene Európskej únie v súvislosti s navrhovanou zmenou a doplnením prílohy III k Rotterdamskému dohovoru RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 v spojení s jej článkom 218 ods. 9 , so zreteľom na návrh Európskej komisie, keďže: (1) Európska únia ratifikovala Rotterdamský dohovor o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode („Rotterdamský dohovor“)[3]. (2) Nariadením Európskeho parlamentu a Rady (ES) č. 689/2008 z 17. júna 2008 o vývoze a dovoze nebezpečných chemikálií sa vykonáva Rotterdamský dohovor v Únii[4]. (3) V záujme zaistiť dovážajúcim krajinám ochranu, poskytovanú Rotterdamským dohovorom je nutné a vhodné podporiť odporučenie Revízneho výboru pre chemikálie, pokiaľ ide o zaradenie azinfos-metylu, chryzotilového azbestu, komerčných zmesí oktabrómdifenyléteru, pentabrómdifenyléteru a jeho komerčných zmesí, kyseliny heptadekafluóroktán-1-sulfónovej, perfluóroktánsulfonátov, perfluóroktánsulfonamidov a perfluóroktánsulfonylov a kvapalných prípravkov (emulgovateľný koncentrát a rozpustný koncentrát) s obsahom parakvat-dichloridu na úrovni alebo nad úrovňou 276 g/l, čo predstavuje koncentráciu parakvat iónov 200 g/l alebo vyššiu, do prílohy III k Rotterdamskému dohovoru. Tieto látky sú už v Únii zakázané alebo prísne obmedzené a sú preto predmetom vývozných požiadaviek, ktoré presahujú rámec toho, čo sa vyžaduje Rotterdamským dohovorom. (4) Očakáva sa, že na šiestom zasadnutí konferencie zmluvných strán (COP6) Rotterdamského dohovoru sa rozhodne o navrhovanej zmene a doplnení prílohy III. K nemu Únia by mala tieto zmeny a doplnenia podporiť, PRIJALA TOTO ROZHODNUTIE: Jediný článok Na šiestom zasadnutí konferencie zmluvných strán Rotterdamského dohovoru podporí Komisia v mene Únie prijatie zmien a doplnení, ktoré spočívajú v doplnení prílohy III k Rotterdamskému dohovoru o azinfos-metyle, chryzotilovom azbeste, oktabrómdifenyléteri, pentabrómdifenyléteri a jeho komerčných zmesí, kyseline heptadekafluóroktán-1-sulfónovej, perfluóroktánsulfonáty, perfluóroktánsulfonamidy a perfluóroktánsulfonyly a kvapalné prípravky (emulgovateľný koncentrát a rozpustný koncentrát) s obsahom parakvat-dichloridu na úrovni alebo nad úrovňou 276 g/l, čo predstavuje koncentráciu parakvat iónov 200 g/l alebo vyššiu. V Bruseli Za Radu predseda [1] Ú. v. EÚ L 204, 31.7.2008, s. 1. [2] Ú. v. EÚ L 299, 28.10.2006, s. 23. [3] Ú. v. EÚ L 299, 28.10.2006, s. 23. [4] Ú. v. EÚ L 204, 31.07.2008, s. 1.